גדעון זינגר

גדעון זינגר (29 ביוני 1926 – 11 במאי 2015) היה שחקן תיאטרון וקולנוע, קומיקאי וזמר ישראלי. זינגר נולד ב-1926 בברנו שבצ'כוסלובקיה (כיום בצ'כיה). ב-1940 עלה לארץ ישראל עם משפחתו, והיה באוניית הגירוש "פאטריה" שטובעה על ידי ארגון "ההגנה". בנעוריו גר בשכונת מחלול בתל אביב ולמד שירה ונגינה על כינור. סיים הכשרה מקצועית כמלטש יהלומים. לחם בפלמ"ח ולאחר פציעה הצטרף לצ'יזבטרון. הוא היה הסולן בביצוע המקורי של שיר "הרעות". שיר זה הוקלט והופץ על ידי חברת התקליטים צליל בשנת 1949. בשנות ה-50 וה-60 היה חבר בהרכב הזמר והבידור "רביעיית מועדון התיאטרון". הופיע פעמיים בפסטיבל הזמר וזכה במקום הראשון ב-1961 עם השיר "שאני עמך", שכתבה פנינה אבני, הלחין ועיבד צבי אבני. בן זוגו ברבות מהופעותיו היה יעקב בן-סירא. גדעון זינגר הופיע בדו-רה-מי, בהבימה, בקאמרי ובצוותא בהצגות "אופרה בגרוש", "הזוג המוזר", "הבה נתגרש", "אדם הוא אדם", "זעקי ארץ אהובה", "הלילה השנים עשר" ועוד. כמו כן השתתף במחזמר "איש למנשה" של המפיק גיורא גודיק והופיע בהצגות ילדים בתיאטרון לילדים מארץ עוץ. בסוף שנות השישים החל להופיע בתיאטרון באירופה ובברודוויי בתפקיד דון קישוט בהצגה "איש למנשה". בשנת 1977 חזר לישראל והצטרף לתיאטרון באר שבע. זינגר שיחק בסרטי קולנוע רבים, בהם: "רק בלירה", "הסנדלר העליז", "השכונה שלנו", "הגמל המעופף", "איי לייק מייק", "סאלח שבתי", "תעלת בלאומילך", "חבורה שכזאת", "טרנזיט", "נחצ'ה והגנרל", "דליה והמלחים", "המניע לרצח", "עזית של הצנחנים" ,"רק היום", "מיליונר בצרות", "השועל בלול התרנגולות", "טעות במספר", "אמי הגנרלית", "חמש חמש", "הגלולה" ועוד. זינגר הופיע גם בתוכניות טלוויזיה (כמו סדרת הילדים "דלת הקסמים" משנות השבעים, בה שיחק את הקוסם אדון קוק) וכן דיבב את אדון ינשוף בסדרה המונפשת "סיפורימפו" ו-"למה כובע: עלילות בריהו". ב-1983 פוטר מתיאטרון הבימה ובעקבות כך עזב את ישראל. משנת 1987 התגורר בווינה ושיחק בתיאטרון Theater in der Josefstadt כשחקן מן המניין וחבר של כבוד. כמו כן השתתף בסרטים גרמניים ואוסטריים ובתיאטראות קיץ והשתתף בתוכניות טלוויזיה. זמן לא רב לפני מותו הופיע בתפקיד קטן בסרט "האישה בזהב". משנת 2005 היה נשוי לסוכנת השחקנים שירה זינגר, אשר ניהלה את הקריירה שלו בחו"ל. בשנת 2006 חגג לו תיאטרון הבימה את יום הולדתו ה-80 וזינגר הגיע לארץ לרגל האירוע.היה אב לארבעה ילדים מנישואים קודמים: אחד מילדיו הוא עורך הדין יואל זינגר, שהיה היועץ המשפטי למשרד החוץ בתקופת המשא ומתן להסכמי אוסלו. בתו, ניקי, נשואה לאריק אבנרי (פסיכולוג), שהיה שבוי בכלא הסורי במלחמת יום הכיפורים ומתמחה בטיפול במצבי משבר, בפוסט-טראומה ובפדויי שבי. זינגר נפטר בבית החולים איכילוב כתוצאה מסיבוכים של ניתוח לב שעבר באוסטריה ב-11 במאי 2015 ונטמן בבית העלמין ירקון. עיריית תל אביב קבעה לוחית זיכרון בכניסה לביתו ברחוב ליסין 23. מדיה וקבצים בנושא גדעון זינגר בוויקישיתוף מידע באתר הבית של התיאטרון בווינה(הקישור אינו פעיל) (בגרמנית) ynet, צפו: גדעון זינגר חוזר לקוסם קוק, באתר ynet, 11 במאי 2015 בעקבות מותו: רן בוקר, הלך לעולמו השחקן גדעון זינגר, באתר ynet, 11 במאי 2015 נירית אנדרמן, יאיר אשכנזי, מת השחקן גדעון זינגר, באתר הארץ, 11 במאי 2015 צפו: ההופעה האחרונה של גדעון זינגר, באתר ynet, 12 במאי 2015 יואל זינגר, ‏"ייתכן שללא 'הרעות' שבין יצחק רבין לבין אבי, הסכם אוסלו לא היה בא לעולם", באתר מעריב אונליין, 18 בספטמבר 2021 גדעון זינגר באתר המוזיקה של הספרייה הלאומית גדעון זינגר, במיזם "אישים" לתיעוד היצירה הישראלית גדעון זינגר, במסד הנתונים הקולנועיים IMDb (באנגלית) גדעון זינגר, באתר "אידיבי", מאגר הידע העברי לקולנוע ישראלי ועולמי גדעון זינגר, באתר ספר הקולנוע הישראלי גדעון זינגר, באתר AllMovie (באנגלית) גדעון זינגר, במסד הנתונים הקולנועיים KinoPoisk (ברוסית) גדעון זינגר, באתר שירונט גדעון זינגר, באתר ספוטיפיי גדעון זינגר, באתר MusicBrainz (באנגלית) גדעון זינגר, באתר Discogs (באנגלית) גדעון זינגר, דף שער בספרייה הלאומית גדעון זינגר, באתר MOOMA (בארכיון האינטרנט) גדעון זינגר, בארכיון הבימה "שירים ששמענו פעם" שיר מס' 11 יעקב העליון, גדעון זינגר יופיע כ"איש לאמנשה" בברודוויי, מעריב, 25 בדצמבר 1969 גדעון זינגר מצליח בברודוויי, מעריב, 24 בינואר 1971 גדעון זינגר לתיאטרון באר-שבע, דבר, 12 באוקטובר 1977 סיפורימפו, באתר אישים